Paragvajus (upė)

Paragvajus (, , ) – upė Pietų Amerikoje; Paranos dešinysis intakas. Prasideda nedideliu Diamantino upeliu Brazilijos Mato Groso valstijoje. Teka į pietvakarius, o nuo Kasereso miesto į pietus. Vietomis teka Bolivijos pasieniu. Prateka Pantanalio pelkynus, už Korumbos teka Brazilijos – Paragvajaus siena. Toliau kerta Gran Čako lygumas, o žemupyje pasiekia tropinius miškus. Nuo santakos su Pilkomaju teka Argentinos – Paragvajaus siena. Įteka į Paraną netoli Korjenteso.

Paragvajus – svarbi laivybinė arterija. Laivuojamas nuo Korumbos, upei nusekus – nuo Konsepsjono. Jūrų laivai pasiekia Asunsjoną. Upės vaga vingiuota, daug upinių salų (pvz., Serito ties santaka su Parana). Aukštupyje prateka Mato Groso Pantanalio nacionalinį parką.

Didžiausi intakai:
 kairieji: Kujaba, Miranda, Akidabanas, Brankas, Tebikuari;
 dešinieji: Bamburalis, Apa, Ipanė, Pilkomajas, Bermechas.

Didžiausi miestai prie Paragvajaus upės: Kaseresas, Korumba (Brazilija), Puerto Baja Negra, Fuerte Olimpas, Konsepsjonas, Asunsjonas, Pilaras (Paragvajus), Formosa (Argentina).

Yra kelios upės pavadinimo kilmės versijos. Gvaranių kalboje žodis para reiškia „didelė upė, jūra“, gua rodo priklausomybę, y – „vanduo, vandens telkinys“. Iš šių žodžių sudaromos šios kombinacijos: „Vanduo priklausantis jūrai“ (Atlanto vandenynui), „Vanduo priklausantis didelei upei“ (Paranai), „Vanduo ateinantis iš didelio vandens“ (Pantanalio). Taip pat vienas iš galimų variantų, jog pavadinimas Paragvajus kilo nuo Čiako indėnų pajagvų genties, dominavusios upėje su savo kanojomis, vardo (Payaguá-y gvaranių kalba reiškia „pajagvų upė“).

Šaltiniai 

Brazilijos upės
Paragvajaus upės
Argentinos upės